Procurorii români au început urmărirea penală împotriva jurnaliștilor britanici care au realizat reportajul despre presupusul trafic de arme din România. Această informație apare în motivarea judecătorului care a hotărât să fie arestați preventiv cei trei români care au făcut figurație în acest reportaj.

În motivarea deciziei de arestare preventivă, judecătorul a arătat că, din dosarul procurorilor DIICOT, rezultă că Stuart Ramsay şi alţi doi jurnalişti britanici de la Sky News care au realizat reportajul despre traficul de arme din România sunt urmăriţi penal din 11 august, pentru transmitere de informaţii false.

La sfârșitul acestei săptămâni, vor fi trimise toate documentele necesare spre Marea Britanie și prin intermediul unei comisii rogatorii se va face această solicitare. Nu este clar locul în care cei trei jurnaliști urmează să fie audiați. Există două variante: fie o echipă din România să meargă în Marea Britanie sau cei trei jurnaliști să ajungă în România pentru a fi audiați.